**Jean-Claude** «**Baby Doc**» **Duvalier** (født 3. juli 1951 i Port-au-Prince i Haiti, død 4. oktober 2014 samme sted) var en haitisk politiker og president i Haiti fra 1971 til 1986.

Han etterfulgte 19 år gammel sin avdøde far François Duvalier («Papa Doc») som president på livstid i 1971. Både far og sønn Duvalier styrte Haiti på en brutal og udemokratisk måte, i det som har blitt beskrevet som et terrorregime hvor tusener ble drept eller drevet på flukt.

Liv og virke
------------

### Bakgrunn

Jean-Claude Duvaliers far François Duvalier ble ved militærets støtte Haitis president i 1957 og utropte seg til president på livstid etter en manipulert folkeavstemning i 1964.

Jean-Claude ble utdannet ved landets beste skoler og gikk deretter på universitetet i Port-au-Prince der han studerte rettsvitenskap. Han oppviste lite interesse for politikk eller for sitt land.[]

### Livstidspresident

Ved den diabetessyke farens død i 1971 ble Jean-Claude, offisielt 19 år gammel, utropt til ny livstidspresident, noe som formelt ble godkjent av Haitis folk i en folkeavstemning.

De første årene av den unge Duvaliers presidentperiode lå mye av makten hos farens innenriksminister, Luckner Cambronne. Haiti forble Amerikas fattigste land under hans styre. Duvalier gjorde noen kosmetiske politiske endringer og lettet sensuren litt, men alt i alt ble diktaturet videreført med forbud mot enhver reell opposisjon.

Forholdet til USA ble først forbedret under Nixon-administrasjonen fra 1971, men deretter forverret under Carter-administrasjonen. Etter at Ronald Reagan ble amerikansk president, orienterte USA seg tilbake til en mer positiv holdning til Baby Doc.

Det statsfinansierte, US$ 3 millioners-bryllupet med Michèle Bennett Pasquet 27. mai 1980 bidro til å synliggjøre Duvaliers luksusliv i kontrast til fattige haitianere. Også større bedrifter led etter hvert under den økende korrupsjonen.

Pave Johannes Paul II besøkte landet i mars 1983, og uttalte støtte til reform og demokratisering.

### Duvaliers fall 1985-1986

Etter en folkeavstemning i 1985 der Duvalier fikk gjennomslag for at tittelen som president på livstid skulle legitimeres, ble det store opptøyer, som startet i Gonaïves i oktober 1985 og spredte seg til hele sørkysten tidlig i 1986. og han måtte dra i eksil til Frankrike. Med megling fra Jamaica fikk Duvaliers familie forhandlet fram fritt leide ut av Haiti, med støtte fra USA.[] Duvalier skal ved flukten 7. februar 1986 ha tatt med seg mesteparten av landets statskasse.

I 2004 meddelte Duvalier første gang at han ønsket å returnere til Haiti og bli presidentkandidat, uten å gjøre alvor av planene. 16. januar 2011 vendte Duvalier tilbake til Haiti fra sitt eksil i Frankrike. Han meldte etter få dager at han ønsker å stille som presidentkandidat i Haiti. Den 18. januar 2012 ble han derimot fremstilt for en dommer anklaget for korrupsjon, men 1. mars 2013 var det fortsatt uavklart hvilke anklager som skulle fremmes mot han.

Duvalier døde av hjerteinfarkt i en alder av 63 år.

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Jean-Claude-Duvalier, besøkt 9. oktober 2017[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Munzinger Personen, Munzinger IBA 00000013269, besøkt 9. oktober 2017[Hentet fra Wikidata]
4. 1 2   Roglo, Roglo person ID p=jean+claude;n=duvalier[Hentet fra Wikidata]
5. ↑   Gemeinsame Normdatei, besøkt 13. desember 2014[Hentet fra Wikidata]
6. ↑   Gemeinsame Normdatei, besøkt 31. desember 2014[Hentet fra Wikidata]
7. ↑  Aftenposten 4. oktober 2014, Jean-Claude Duvalier er død. Besøkt 4. oktober 2014.
8. ↑  "Charges filed against 'Baby Doc' Duvalier in Haiti" - CNN, 18. januar 2011. Besøkt 20. januar 2011.
9. 1 2 3  Abbott, Elizabeth, 'Haiti: The Duvaliers and Their Legacy*, McGraw-Hill, New York, 1988, ISBN 0-07-046029-9*
10. ↑  "'Firm as a Monkey Tail': Jean-Claude 'Baby Doc' Duvalier" Arkivert 27. juni 2009 hos Wayback Machine. - Life, 3. november 2010. Besøkt 20. januar 2011.
11. ↑  Metz, Helen Chapin, Dominican Republic and Haiti : Country Studies, Federal Research Division, Library of Congress, Washington, DC, December 1989, ISBN 0-8444-1044-6
12. ↑  SVT 4. oktober 2014, Ex-diktatorn "Baby Doc" död. Besøkt 4. oktober 2014. (sv)

Eksterne lenker
---------------

* (en) Jean-Claude Duvalier – kategori av bilder, video eller lyd på Commons Rediger på Wikidata
* (en) Jean-Claude Duvalier på Internet Movie Database Rediger på Wikidata


|  |  |  |
| --- | --- | --- |
| Forgjenger:**François Duvalier** | **Haitis president**(1971–1986) | Etterfølger:**Henri Namphy** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** Munzinger (iba)
 |